ΚΑΝΟΝΙΣΜΟΣ (ΕΟΚ) αριθ. 929/79 ΤΟΥ ΣΥΜΒΟΥΛΙΟΥ της 8ης Μαΐου 1979 περί τροποποιήσεως του κανονισμού (ΕΟΚ) αριθ. 729/70 ως προς το ποσό που διατίθεται στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα "προσανατολισμού"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής(1),

τη γνώμη της Συνελεύσεως(2),

Εκτιμώντας:

ότι το ετήσιο ποσό πιστώσεων του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα προσανατολισμού, όπως προβλέπεται στο άρθρο 6 παράγραφος 5 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής(3), όπως τροποποιήθηκε τελευταία από τον κανονισμό (ΕΟΚ) αριθ. 2788/72(4), δεν θα επαρκεί από το 1980 για την κάλυψη των δαπανών του τμήματος αυτού για τη βελτίωση των γεωργικών διαρθρώσεων-

ότι πρέπει να καθορισθεί το ποσό των οικονομικών συνδρομών που ενδέχεται να χορηγηθούν από το τμήμα προσανατολισμού του Ταμείου για περίοδο πέντε ετών από την 1η Ιανουαρίου 1980 και για κάθε μεταγενέστερη περίοδο πέντε ετών, εκτός αν ληφθεί νέα απόφαση από το Συμβούλιο-

ότι πρέπει να καθορισθεί, κατά τη διαδικασία του προϋπολογισμού, το ετήσιο ποσό πιστώσεων που διατίθενται στο τμήμα προσανατολισμού για την προσαρμογή του στις υποχρεώσεις που πρέπει πράγματι να προβλεφθούν-

ότι, για να καταστεί δυνατή η εκτίμηση των χρηματοδοτικών αναγκών κάθε πενταετούς περιόδου, ενδείκνυται να προβλεφθούν ειδικές διατάξεις, τόσο για τη μετάβαση στο νέο χρηματοδοτικό σύστημα, όσο και για το τέλος κάθε περιόδου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 6 του κανονισμού (ΕΟΚ) αριθ. 729/70, η παράγραφος 5 αντικαθίσταται από το ακόλουθο κείμενο:

"5. Για το έτος 1972, οι πιστώσεις του Ταμείου, τμήμα προσανατολισμού ανέρχονται σε 285 εκατομμύρια λογιστικές μονάδες. Από την 1η Ιανουαρίου 1973 έως την 31η Δεκεμβρίου 1979, οι πιστώσεις ανέρχονται σε 325 εκατομμύρια λογιστικές μονάδες κατ' έτος.

Από την 1η Ιανουαρίου 1980, το συνολικό ποσό των οικονομικών συνδρομών που δύνανται να επιβαρύνουν το Ταμείο, τμήμα προσανατολισμού, καθορίζεται για πενταετείς πειρόδους από το Συμβούλιο, προτάσει της Επιτροπής, κατά τη διαδικασία που προβλέπεται στο άρθρο 43 παράγραφος 2 τρίτο εδάφιο της συνθήκης. Το ακριβές ποσό των πιστώσεων που πρέπει να εγγράφεται στον προϋπολογισμό καθορίζεται ετησίως κατά τη διαδικασία του προϋπολογισμού, σε συνάρτηση με το μέγεθος των δαπανών που πρέπει να χρηματοδοτούνται, βάσει της κοινής δράσεως και των ειδικών μέτρων κατά τη διάρκεια του εξεταζομένου έτους.

Το ποσό για κάθε πενταετή περίοδο δύναται να αυξάνεται από το Συμβούλιο, κατά τη διαδιακασία που προβλέπεται στο άρθρο 43 παράγραφος 2 τρίτο εδάφιο της συνθήκης, μόνο για την κοινή δράση που προβλέπεται στο άρθρο 6 παράγραφος 2 του παρόντος κανονισμού.

Αν το Συμβούλιο δεν καθορίσει νέο ποσό προ της λήξεως της τρεχούσης πενταετούς περιόδου, το ποσό που ισχύει για την τελευταία αυτή περίοδο, αυξημένο ενδεχομένως δυνάμει του προηγουμένου εδαφίου, εξακολουθεί να ισχύει για την επόμενη περίοδο."

Άρθρο 2

Οι ακόλουθες διατάξεις παρεμβάλλονται στον κανονισμό (ΕΟΚ) αριθ. 729/70:

"Άρθρο 6α

1. Τα ποσά που προβλέπονται ως οικονομική συνδρομή για πενταετή περίοδο και που δεν εγγράφονται στον προϋπολογισμό κατά τη διάρκεια της περιόδου αυτής, δεν δύνανται πλέον να εγγραφούν στον προϋπολογισμό κατά τη διάρκεια της επομένης πενταετούς περιόδου.

2. Επιπλέον, οι πιστώσεις που εγγράφονται στον προϋπολογισμό και δεν διατίθενται στο τέλος του τελευταίου οικονομικού έτους της περιόδου αυτής παραμένουν διαθέσιμες, δυνάμει του άρθρου 6 του χρηματοδοτικού κανονισμού, για το πρώτο οικονομικό έτος της επομένης πενταετούς περιόδου- αφαιρούνται, εν τούτοις, από το ποσό της οικονομικής συνδρομής για την επομένη πενταετή περίοδο.

Άρθρο 6β

1. Οι μη διατιθέμενες πιστώσεις, σύμφωνα με τους κανονισμούς (ΕΟΚ) αριθ. 2010/68, (ΕΟΚ) αριθ. 1534/69, (ΕΟΚ) αριθ. 2591/70, (ΕΟΚ) αριθ. 847/72, (ΕΟΚ) αριθ. 2809/73,

(ΕΟΚ) αριθ. 1215/75 και (ΕΟΚ) αριθ.3309/75 και οι οποίες δεν εγγράφονται στον προϋπολογισμό πριν από την 31η Δεκεμβρίου 1979, δεν δύνανται πλέον να εγγραφούν στον προϋπολογισμό μετά την ημερομηνία αυτή.

2. Οι πιστώσεις που εγγράφονται στον προϋπολογισμό του 1979, για το Ταμείο, τμήμα προσανατολισμού και δεν διατίθενται την 31η Δεκεμβρίου 1979, παραμένουν διαθέσιμες δυνάμει του άρθρου 6 του χρηματοδοτικού κανονισμού για το επόμενο οικονομικό έτος- πρέπει να αφαιρούνται, εν τούτοις, από το ποσό της οικονομικής συνδρομής για την πενταετή περίοδο που αρχίζει την 1η Ιανουαρίου 1980.

Άρθρο 6γ

Κατ' εφαρμογή του άρθρου 6 παράγραφος 5 δεύτερο εδάφιο, το συνολικό ποσό των οικονομικών συνδρομών που δύνανται να επιβαρύνουν το Ταμείο, τμήμα προσανατολισμού, για την περίοδο 1980 μέχρι 1984, ανέρχεται σε 3 ,600 εκατομμύρια ευρωπαϊκές λογιστικές μονάδες."

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσιεύσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 8 Μαΐου 1979.

Για το Συμβούλιο

Ο Πρόεδρος

P. BERNARD-REYMOND

(1) ΕΕ αριθ. A 244 της 14.10.1978, σ. 4.

(2) ΕΕ αριθ. A 6 της 8.1.1979, σ. 76.

(3) ΕΕ αριθ. N 94 της 28.4.1970, σ. 13.

(4) ΕΕ αριθ. N 295 της 30.12.1972, σ. 1.